AOT-AAVวิ่งฉิวเปิดดอนเมือง
ต้นทุนลดรับทรัพย์เร็วขึ้น1เดือน โบรกฯแห่ปรับขึ้นราคาเป้าหมาย
5 ก.ค. 2555

ต้นทุนลดรับทรัพย์เร็วขึ้น1เดือน โบรกฯแห่ปรับขึ้นราคาเป้าหมาย
เปิดดอนเมืองเร็วขึ้นจุดพลุหุ้น AOT-AAV วิ่งสวนดัชนีหุ้น โบรกเกอร์ขยับราคาเป้าหมาย
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวภายหลังประชุมคณะรัฐมนตรี (ครม.) เศรษฐกิจ ว่า จะเร่งเปิดใช้สนามบินดอนเมืองเต็มที่เร็วขึ้นเป็นวันที่ 1 ส.ค. จากเดิมที่กำหนดในวันที่ 1 ต.ค. 2555 เพื่อสนับสนุนด้านการท่องเที่ยว ส่งผลให้ราคาหุ้นบริษัท ท่าอากาศยานไทย (AOT) และบริษัท เอเชีย เอวิเอชั่น (AAV) ปรับตัวขึ้นแรงอย่างชัดเจนในช่วงบ่ายของวันที่ 4 ก.ค.ที่ผ่านมา สวนทางกับภาวะตลาดหุ้นโดยรวมที่ลดลง 3.92 จุด
มาร์เก็ตติง กล่าวว่า การเปิดให้บริการสนามบินดอนเมืองเร็วขึ้น 1 เดือน ส่งผลดีโดยตรงต่อ AOT และ AAV เพราะสายการบินแอร์เอเชียจะย้ายการให้บริการเส้นทางในประเทศและต่างประเทศจากสนามบินสุวรรณภูมิมาที่ดอนเมืองจะช่วยลดต้นทุนประมาณ 2-5% และคาดว่าจะมีลูกค้ามาใช้บริการมากขึ้นด้วย 
นักวิเคราะห์ บล.เมย์แบงก์กิมเอ็ง (ประเทศไทย) กล่าวว่า ได้ปรับเพิ่มราคาเหมาะสมของ AOT เป็น 96.70 บาท หรือเพิ่มขึ้น 56% เป็นผลจากจำนวนผู้โดยสารที่เพิ่มขึ้นจาก 3.5% เป็น 8.5% ต่อปี ในช่วง 5 ปีนี้ หลังจากได้ประโยชน์จากนโยบายการย้ายสายการบินต้นทุนต่ำไปสนามบินดอนเมือง ลดความแออัดที่สนามบินสุวรรณภูมิ ทำให้ข้อจำกัดของการเติบโตในระยะยาวของ AOT ผ่อนคลายลง 
ขณะที่การเปิดเสรีประชาคมอาเซียน (เออีซี) ในปี 2558 ที่จะสร้างอุปสงค์ขนาดใหญ่นอกเหนือประมาณการ กำลังใกล้เข้ามาในปี 2558 จึงมีมุมมอง “บวก” ต่อความพร้อมของ AOT ในระยะยาว แนะนำ “ซื้อ” เพราะประเทศไทยเป็นศูนย์กลางการผลิตและการท่องเที่ยว ซึ่งการเปิด AEC จะเป็นสะพานให้ปริมาณการขนส่งและการเดินทางทางอากาศเพิ่มปริมาณขึ้นสูงกว่า
สมมติฐานที่เฉลี่ย 5 ปีที่ 8.2% ต่อปี ขณะที่ฐานะทางการเงินของ AOT นั้นเข้มแข็ง ผนวกกับแผนการขยายสนามบิน ทำให้ AOT มีความพร้อมที่จะรับกับปริมาณการขนส่งขนาดใหญ่ได้
สำหรับหุ้น AAV กำลังอยู่ในวงจรของการเติบโตในช่วง 5 ปีข้างหน้านี้ จากทิศทางของผู้โดยสารสายการบินต้นทุนต่ำ (LCC) ของประเทศที่เติบโตเฉลี่ยถึง 14% ในช่วง 5 ปีที่ผ่านมา สูงกว่าผู้โดยสารรวมของประเทศที่เติบโตเพียง 5% และยังมีแนวโน้มต่อเนื่องได้อีกในอนาคต และผลบวกทางอ้อมของนโยบายการย้ายกลับไปให้บริการที่สนามบินดอนเมือง
นอกจากนี้ มองว่า AAV จะเป็นอีกหนึ่งบริษัทที่จะได้ประโยชน์สูงจากการเปิด AEC แนะนำ “ซื้อ” ราคาเหมาะสม 4.30 บาท
ด้าน บล.ธนชาต ระบุว่า AAV จะรับรู้ประโยชน์จากการที่สายการบินราคาประหยัดได้รับความนิยม และต้นทุนที่ลดลงหลังย้ายกลับสู่สนามบินดอนเมือง รวมถึงราคาน้ำมันอากาศยานที่ลดลง จึงได้ปรับประมาณการกำไรขึ้น 1.5% ในปี 2555 และ 6.1% ในปี 2556 แนะนำซื้อให้ราคาเป้าหมาย 4.40 บาท